Komission päätös,
tehty 13 päivänä heinäkuuta 2001,
kaasuöljyn ja petrolin yhteisestä merkitsemisaineesta veron määräämiseksi
(tiedoksiannettu numerolla K(2001) 1728)
(2001/574/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kaasuöljyn ja petrolin merkitsemisestä veron määräämiseksi 27 päivänä marraskuuta 1995 annetun neuvoston direktiivin 95/60/EY [1] ja erityisesti sen 2 artiklan 2 kohdan,
sekä katsoo seuraavaa:
(1) Sisämarkkinoiden moitteettoman toiminnan varmistamiseksi ja erityisesti veronkierron ehkäisemiseksi direktiivillä 95/60/EY säädetään yhteisestä merkintäjärjestelmästä, jota sovelletaan CN-koodiin 27100069 kuuluvaan kaasuöljyyn ja CN-koodiin 27100055 kuuluvaan petroliin, jotka on luovutettu kulutukseen ja jotka ovat verottomia tai joihin sovelletaan alennettua verokantaa. Vuoden 1996 jälkeen ensin mainittu CN-koodi on jaettu koodeihin 27100066, 27100067 ja 27100068 kaasuöljyn rikkipitoisuuden huomioon ottamiseksi.
(2) Kiinnostuksen ilmoittamista koskevan pyynnön tuloksena ehdotettuja aineita tarkasteltiin veron määräämiseksi yhteisenä merkitsemisaineena käytettävän tuotteen valinnan yhteydessä huolellisesti tekniseltä kannalta Yhteisen tutkimuskeskuksen (YTK), neljäntoista jäsenvaltion kansallisten tullilaboratorioiden sekä muiden kemian alan laitosten ja asiantuntijaryhmien avustuksella.
(3) Näiden tutkimusten mukaan Solvent Yellow 124 vastasi tarkimmin edellytyksiä, sillä se täytti kuusi seitsemästä kiinnostuksen ilmoittamista koskevassa pyynnössä eritellystä arviointiperusteesta.
(4) Myrkyllisyyttä, ekomyrkyllisyyttä ja ympäristöä käsittelevän tiedekomitean mukaan Solvent Yellow 124:n ei ole todettu aiheuttavan ylimääräisiä terveys- ja ympäristöriskejä.
(5) Kyseinen tuote olisi tämän vuoksi otettava käyttöön direktiivissä 95/60/EY tarkoitettuna yhteisenä merkitsemisaineena veron määräämiseksi kyseisessä direktiivissä säädetyin edellytyksin. Merkitsemisainetta olisi oltava vähintään 6 milligrammaa litrassa kivennäisöljyä.
(6) Vaikka Solvent Yellow 124 on suojattu patentilla kuudessa jäsenvaltiossa, sen saatavuus on varmistettu lisenssisopimuksilla.
(7) Tämä päätös ei vapauta yrityksiä niiden perustamissopimuksen 82 artiklan mukaisista velvoitteista.
(8) Jäsenvaltioiden hallinnoille ja teollisuudelle olisi annettava tarkoituksenmukainen aika ennen tämän päätöksen soveltamista, jotta nämä voisivat valmistautua yhteisen merkitsemisaineen tehokkaaseen käyttöön.
(9) Tieteen kehityksen tarjoamat mahdollisuudet olisi otettava huomioon asettamalla määräaika tämän päätöksen uudelleentarkastelulle.
(10) Tässä päätöksessä määrätyt toimenpiteet ovat valmisteverokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Direktiivissä 95/60/EY säädetty yhteinen merkitsemisaine, jota käytetään CN-koodeihin 27100066, 27100067 ja 27100068 kuuluvan kaasuöljyn sekä CN-koodiin 27100055 kuuluvan petrolin merkitsemiseen veron määräämiseksi, on tämän päätöksen liitteessä eritelty Solvent Yellow 124.
Merkitsemisainetta on oltava vähintään 6 milligrammaa litrassa kivennäisöljyä.
2 artikla
Tätä päätöstä tarkastellaan uudelleen viimeistään 31 päivänä joulukuuta 2006 ottaen huomioon merkintäjärjestelmien alalla tapahtuneen kehityksen sekä tarpeen torjua verottomien tai alennetun verokannan kivennäisöljyjen käyttöä vilpillisiin tarkoituksiin.
Päätöstä tarkastellaan uudelleen jo tätä aikaisemmin, jos havaitaan, että Solvent Yellow 124 aiheuttaa ylimääräistä vahinkoa terveydelle tai ympäristölle.
3 artikla
Tätä päätöstä sovelletaan 1 päivästä elokuuta 2002 alkaen.
4 artikla
Tämä päätös on osoitettu kaikille jäsenvaltioille.
Tehty Brysselissä 13 päivänä heinäkuuta 2001.